Vedad Ibišević

**Vedad Ibišević** (Milići, 6. kolovoza 1984.) je bosanskohercegovački nogometaš i član bosanskohercegovačke nogometne reprezentacije. Trenutno nastupa za njemački VfB Stuttgart.

## Biografija

Ibišević se 2000. godine sa svojom porodicom iz Tuzle preselio u Švicarsku, odakle se nakon samo 10 mjeseci seli u Ameriku odnosno u St. Louis.

Vedad, osim bosanskog, tečno govori engleski, francuski i njemački jezik. 2008. godine dodjeljena mu je nagrada "Idol nacije" po izboru bosanskohercegovačkog portala SportSport.ba. U maju 2010. oženio se sarajkom Zerinom sa kojom ima sina.

## Klupska karijera

Vedad je svoje prve nogometne korake napravio u klubu Zmaj od Bosne iz Tuzle koji se tada takmičio u BH Premier Ligi. Nakon odlaska u Švicarsku igrao je za omladinski pogon FC Badena, te za Saint Louis Billikens u Americi. U St. Louisu, Ibišević se dokazao kao jedan od igrača koji najviše obećavaju, i nakon samo jedne seniorske sezone 2002. godine je proglašen od strane Soccer America kao jedan od 25 najboljih novajlija. U srednjoj školi je igrao za Roosevelt High School. Vedad je također igrao za Busch Soccer Club '85, gdje mu je trener bio Mike Turner. Vedad je odlučio da koledž karijeru gradi na Saint Louis Univerzitetu. Brzo se dokazao već u prvoj godini, postižući 18 golova i 4 asistencije na 22 utakmice za Billikense, vodeći svoj tim na NCAA turnir. Za svoja postignuća, Ibišević je proglašen novajlijom godine, te izabran u All-American prvi tim. Tokom svojih koledž dana igrao je u Razvojnoj Ligi za St. Louis Strikerse i Chicago Fire Premier. Tokom polusezone, Vedad je pozvan u Evropu da igra za bosanskohercegovačka mladu U-21 reprezentaciju. Tokom treninga s timom uočio ga je tadašnji trener PSG-a, bosanac Vahid Halilhodžić, koji ga je ubrzo i doveo u svoj tim. Početkom sezone Vedad je igrao jako malo te je otišao na posudbu u Dijon FCO. U 2005. potpisao je dvogodišnji ugovor sa Dijonom. U maju 2006. je potpisao trogodišnji ugovor sa Alemanniom Aachen, a u julu 2007. je kupljen od strane TSG 1899 Hoffenheima. U sezoni 2008/09. u 17 utakmica postigao je 18 golova i 7 asistencija i tako postao najbolji strijelac poluzezone u njemačkoj Bundesligi. Nakon toga imao je tešku povredu prednjeg ukrštenog ligamenta u koljenu, zbog čega je sa terena odsustvovao šest mjeseci, te propustio drugu polusezonu Bundeslige. Zanimljiva je činjenica da je postigao 1, 100. i 150. gol u Bundesligaškoj historiji TSG Hoffenheima. U januaru 2012. godine prelazi u VfB Stuttgart za 4,5 € miliona. Svoj prvi gol u dresu Stuttgarta postiže 11. februara 2012. godine na utakmici protiv Herthe iz Berlina.

## Reprezentacija

Prije bosanskohercegovačke A selekcije igrao je za bosanskohercegovačka mladu U-21 reprezentaciju.

Za A selekciju debitovao je 24. marta 2007. godine na kvalifikacionoj utakmici za Euro 2008 protiv reprezentacije Norveške. Svoj prvi gol u reprezentaciji postigao je protiv reprezentacije Grčke u Atini. Dao je prvi pogodak u pobjedi reprezentacije BiH od 3:0 protiv Litvanije 16. oktobra 2012. u Zenici. Nepunu godinu kasnije, 15. oktobra 2013. u posljednjoj utakmici kvalifikacija za Svjetsko prvenstvo 2014. u Brazilu, u utakmici protiv iste reprezentacije u Kaunasu postigao je jedini gol za pobjedu od 0:1, čime je reprezentacija BiH prvi put u svojoj historiji došla do učešća na Svjetskom prvenstvu u nogometu.

## Reference

## Vanjske veze

* Profil na *transfermarkt.de*
* Razgovor s Vedadom Ibiševićem, serijal *(Ne)uspjeh prvaka s [[Mario Stanić|Mariom Stanićem]]*, 16. 10. 2023. (YouTube)